Szent Liturgia

Nagyböjt 4. vasárnapja – 7. hang

Változó részek

Tropárok

7. hang

Megtörted kereszteddel a halált, / és a gonosztevőnek megnyitottad az édenkert ajtaját; / a kenethozó asszonyok sírását megszüntetéd, / és feltámadásodat az apostoloknak is értésükre adni megparancsolád, / Krisztus Istenünk, /’ ajándékozván a világnak gazdag kegyelmet.

1. hang.

Pusztaságban élő remete / és testben angyal voltál, és csodákat műveltél, / böjttel, virrasztással és imádsággal mennyei ajándékot érdemeltél magadnak, / s a testi és lelki betegségeknek sikeres orvoslója voltál. / Azért dicsőség legyen Istennek, ki neked kegyelmet adott, / dicsőség, hogy téged megkoronázott /’ és dicsőség, hogy általad betegeket gyógyított.

Konták

4. hang

Uram, miután kereszted tiszteletére lettünk méltatva, / lélekkel és hittel közeledünk, / és imádkozván kiáltjuk: /’ Méltass mindnyájunkat, hogy elérhessük a föltámadást!

Dicsőség. 1. hang

Életedet e földön jámborul végezvén / a Szentlélek tiszta világosságát láttad meg, / mely megvilágosítja mindazokat, / kik téged, ó boldog, hittel tisztelnek; / kérjed azért Uralkodódat, világosítsa meg lelkünket, / hogy téged, szent János atyánk, /’ szeretettel magasztalhassunk!

Most és… (nem Istenszülő tiszteletére szentelt templomban:) 1. hang

Ki születésed által megszentelted a Szűz méhét, / és megáldottad Simeon karjait, / és már mostantól üdvösségünk eszközlésében fáradozol, / Krisztus Istenünk, / békéltesd meg a viszálykodásban élő népeket, / erősítsd meg az igazhitű uralkodókat / és népedet, melyet megkedveltél, /’ egyetlen Emberszerető!

Most és… (Istenszülő oltalmára szentelt templomban:) 3. hang

A Szűz ma jelen van az Úr hajlékában, / és a mennyei karokkal láthatatlanul imádkozik érettünk Istennek. / Az angyalok a főpapokkal leborulnak, / az apostolok a prófétákkal dicsőítő éneket zengenek: / mert az Istenszülő esedezik érettünk /’ az örökkévaló Istenhez.

Prokimen. 7. hang

Az Úr / erőt ad az ő népének, / az Úr megáldja / népét békességben. (Zsolt 28,11)

Tebenned örvendez…

Tebenned örvendez, / malaszttal teljes, / minden teremtmény: / az angyali rendek / s az összes emberi nem. / Te megszentelt hajlék, / lelki édenkert / s a szüzek dicsérete, / kitől megtestesült az Isten, / s gyermekszülött lett, / bár öröktől Isten volt; / mert a te méhedet / égi trónná alkotta, / s bensődet a mennynél //: ékesebbé tette. :// Tebenned örvendez, / malaszttal teljes, / minden teremtmény. //: Dicsőség néked! :// Dicsőség néked!

Áldozási vers

Dicsérjétek Istent a mennyekben, dicsérjétek őt a magasságban! Alleluja, alleluja, alleluja!